mærkefalsk
Mærkefalsk, forseelse, der beskrives i Straffeloven §§ 176, 177 og 179. Det er strafbart, hvis man for at skuffe (dvs. svindle, føre bag lyset) i samhandelen bruger genstande, der uberettiget er forsynet med offentligt stempel eller mærke, som garanterer ægthed, art, godhed eller mængde, fx lurmærke eller D-mærke på elartikler. Det samme gælder genstande, der uberettiget er forsynet med privat stempel, mærke eller anden betegnelse, der skal angive forhold vedrørende genstanden af betydning for samhandelen, fx øl- og vinetiketter eller mærker på tøj; private mærker behøver ikke at garantere noget, blot mærket har betydning for samhandelen. Det er endvidere strafbart at benytte falske frimærker samt falsk stempelpapir og stempelmærker eller andre mærker, der benyttes til berigtigelse af skatter og afgifter; desuden at flytte skelmærke mellem jordstykker, mærker for vandløb mv.